*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*138. számú előterjesztés*

Bátaszék Város Önkormányzat Képviselő-testületének 2023. augusztus 30-án,

15 órakor megtartandó ülésére

*Tájékoztató az önkormányzat 2023. évi költségvetésének első féléves teljesüléséről*

|  |
| --- |
| **Előterjesztő:** Dr. Bozsolik Róbert polgármester    **Készítette:** Tóthné Lelkes Erika pénzügyi irodavezető  Adorján Viktória gazdálkodási előadó    **Törvényességi ellenőrzést végezte:** Dr. Firle-Paksi Anna aljegyző  **Tárgyalja:**  valamennyi bizottság |

**Tisztelt Képviselő-testület!**

*Az államháztartásról szóló 2011. évi CXCV. törvény hatályos előírásai szerint az önkormányzatoknak csak éves beszámolót kell készíteni, ugyanakkor* ***továbbra is lehetőség van arra, hogy tájékoztassuk a képviselő-testületet az önkormányzat gazdálkodásának első félévi helyzetéről. A tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását.*** A fentiek alapján képviselő-testület elé terjesztem Bátaszék Város Önkormányzat 2023. évi költségvetésének első féléves végrehajtásáról szóló beszámolót.

A 2023. év első félévi teljesítése az önkormányzat összevont mérlegében:

|  |  |  |  |
| --- | --- | --- | --- |
| **BEVÉTELEK** | Módosított előirányzat | Teljesítés 2023.06.30-ig | Éves előirányzat teljesítési %-a |
| Költségvetési bevétel | 1 357 855 592 | 738 100 081 | 54,36 |
| Finanszírozási bevétel | 233 451 390 | 233 451 390 | 100,00 |
| **Összes bevétel:** | 1 591 306 982 | 971 551 471 | 61,05 |

|  |  |  |  |
| --- | --- | --- | --- |
| **KIADÁSOK** | Módosított előirányzat | Teljesítés 2022.06.30-ig | Éves előirányzat teljesítési %-a |
| Költségvetési kiadás | 1 563 024 947 | 752 281 514 | 48,13 |
| Finanszírozási kiadás | 28 282 035 | 27 649 990 | 97,77 |
| **Összes kiadás:** | 1 591 306 982 | 779 931 504 | 49,01 |

# BEVÉTELEK

A táblázat adatai szemléltetik, hogy a 2023. évi költségvetésünk a bevételei az időarányoshoz képest túlteljesültek, a felmerült kiadásaink viszont nem érik el az időarányos szintet.

A költségvetési bevételeink tekintetében 54,36 %-os arányt realizáltunk az éves módosított előirányzathoz képest, míg a finanszírozási bevételek 100%-ban teljesültek, mert itt jelenik meg a 2022. évi pénzmaradvány igénybevétele, melyet az első félévben kell igénybe venni a jogszabályi előírásoknak megfelelően.

**Költségvetési bevételek**

**Támogatások**

Az Önkormányzat működési támogatásai előirányzaton belül az önkormányzat működési támogatásai előirányzat (állami finanszírozás) a tervezett ütemezésnek megfelelően teljesült, az első félévben a módosított előirányzat közel 53%-a realizálódott, ami 387 929 089 Ft-ot tett ki. Az egyes támogatási jogcímeken a finanszírozás alapvetően időarányosan történik, emellett az első félévben 721 719 Ft bevételt értünk el rendkívüli önkormányzati támogatásra benyújtott pályázat útján.

Az egyéb működési célú támogatások államháztartáson belülről előirányzat (NEAK, TETT működési, KÖH hj.) 74,69 %-ban teljesültek az első félévben. A kedvező teljesítési adathoz nagyban hozzájárult az a tény, hogy az általánosságban időarányosan teljesülő bevételi jogcímek mellett a TETT támogatás 100%-a rendelkezésre állt az első félévben.

Felhalmozási célú támogatások államháztartáson belülről előirányzat keretében az első félévben még nem teljesült összeg, mivel ezek a támogatások csak a projektek pénzügyi elszámolását követően érkeznek meg. Az 54 557 620 Ft összegűelőirányzat tartalmát a VP6-7.2.1-20 Helyi piac fejlesztése pályázatunkhoz kapcsolódó felhalmozási célú pénzeszközök jelentik.

# Saját bevételek

A saját bevételeken belül a legnagyobb mértékű forrást jelentő közhatalmi bevételeink tervezésénél az év elején 32 millió Ft került számbavételre magánszemélyek kommunális adója címen. Az adó mértéke az előző évhez képest nem változott, mértéke 13.000 Ft/év/adótárgy. Az első félévben 15 619 998 Ft folyt be az önkormányzathoz, ami a módosított előirányzathoz képest közel 49 %-os teljesítést jelent.

Iparűzési adóbevételként 335 millió Ft-ot terveztünk, mely összeg mintegy 25 millió Ft-tal több, mint az előző évi teljesítés. Az első félévi teljesítés a tervezetthez képest kedvezően alakult, az első félévben 197 637 841 Ft folyt be az önkormányzathoz.

Talajterhelési díjként 500 000 Ft, egyéb közhatalmi bevételként (pótlék, bírság) 1 500 000 Ft forrással számoltunk, melyből 451 800 Ft teljesült a talajterhelési díj tekintetében, míg egyéb közhatalmi bevételként 850 192 Ft folyt be az első félévben.

Összességében a közhatalmi bevételeink a június 30-i állapot szerint a 369 000 000 Ft összegű módosított előirányzat 58,15%-ában teljesültek, 214 559 831 Ft adóbevétel realizálódott az első félévben. A jelenlegi információk alapján az prognosztizálható, hogy közhatalmi bevételként az ez évi módosított előirányzatot meghaladó mértékű adóbevételt érünk el, alapvetően az iparűzési adó várható túlteljesülése miatt.

Működési bevételeink tartalmazzák az ingatlan bérlei díjakat, a közvetített szolgáltatásokat, valamint az ÁFA elszámolásokat, melyek az első félévben 58,25 %-ban realizálódtak, ez 22 630 821 Ft forrást jelent.

A költségvetési egyensúlyt a 2023. évi költségvetés összeállításakor 69 000 000 Ft felhalmozási bevétellel tudtuk megteremteni, melynek tartalmaként ingatlanértékesítés szerepel. Alapvetően a központi bérintézkedések fedezetére pótlólagosan rendelkezésünkre bocsátott állami forrás bevonásával az előirányzatot 22 851 668 Ft-ra csökkenteni tudtuk, mely döntéssel a saját bevételek teljesülésénél fennálló bizonytalanságból adódó kockázatot mérsékelni lehetett. E jogcímen az első félévben mindössze 8 784 000 Ft bevételt realizáltunk. A nagyobb nagyságrendű bevételt eredményező ingatlanértékesítési pályázatok a Testület döntésének megfelelően kiírásra kerültek, de még érdeklődés sem volt. Az év hátralévő részében további lépéseket kell tenni a még szükséges teljesítés érdekében, meg kell vizsgálni az esetleges egyéb bevételi forrással történő kiváltás lehetőségét, illetve számba kell venni a kiadási oldalon elérhető megtakarítási lehetőségeket a költségvetési egyensúly fenntartása érdekében.

Működési célú átvett pénzeszközzel nem számoltunk eredeti előirányzatként, de 481 500 Ft folyt be adományozási akció révén az első félév végéig.

Összességében 738 100 081 Ft költségvetési bevétel teljesült az első félévben, ami a módosított előirányzat 54,36 %-a.

**Finanszírozási bevételek**

A már említett előző évi pénzmaradvány 233 226 419 Ft összegű felhasználása jelentkezik itt, mely jelentős része pályázati forrásból megmaradt, kötött felhasználású összeg, továbbá egyéb feladattal terhelt maradvány, mely teljes egészében a megjelölt célokra került felhasználásra. A szabadon felhasználható rész mintegy 90 millió Ft-ot tesz ki.

Államháztartáson belüli megelőlegezésként 224 971 Ft állt rendelkezésre az első félévben a közfoglalkoztatás finanszírozása kapcsán.

**Kiadások**

A működési költségvetés kiadásai a 2023. évi módosított előirányzathoz képest 47,63%-ban teljesültek. Ezen a címen belül a személyi juttatások 48,17%, a járulékok 53,75%, a dologi kiadások 38,29% %, az egyéb működési célú kiadások 50,34%-os teljesítést mutatnak, az ellátottak pénzbeli juttatásaira pedig a módosított előirányzat 28,38%-át használtuk fel az év első felében.

Az egyéb működési célú juttatások keretén belül jelenik meg az államháztartáson belülre és kívülre átadott működési célú támogatások összege, ami alapvetően az önkormányzat által alapított társulások részére, valamint a 100 %-os önkormányzati tulajdonú társaságok részére megállapított időarányos támogatási összeg átvezetését jelenti. Az egyéb működési célú támogatások államháztartáson belülre előirányzat 606 831 634 Ft, melyből az első félévben 296 106 305 Ft került felhasználásra, ez 48,80% teljesítést jelent. Államháztartáson kívülre a vizsgált időszakban 144 851 375 Ft kifizetés történt, ami a módosított előirányzat 59,6 %-a.

Itt jelenik meg továbbá a szolidaritási hozzájárulásként fizetendő összeg, mely időarányosan kerül elszámolásra az állami finanszírozás terhére. Június 30-ig 12 454 857 Ft elszámolása történt meg, ami a módosított előirányzat 52 %-a. Az előző évi normatív elszámolásból adódó

1 374 428 Ft visszafizetési kötelezettségünknek az első félévben eleget e kiadási előirányzaton belül.

Felhalmozási költségvetési kiadások módosított előirányzata 141 109 721 Ft, melyből az első félévben 75 046 264 Ft kiadás merült fel, ami 53,18%-os teljesítést jelent. A beruházások, felújítások kiadásai a kivitelezés ütemezéséhez kapcsolódóan merülnek fel. A vizsgált időszakban felújítás nem történt. A teljesített beruházási kiadás jelentős része a VP6-7.2.1-20 Helyi piac fejlesztése projekt megvalósításához kapcsolódik, az első félévben 69 843 329 Ft kifizetés jelentkezett. Egyéb gép, berendezés beszerzésére az önkormányzatnál 236 708 Ft-ot, a KÖH-nél 832 715 Ft fordítottunk. Közvilágítási lámpák cseréjére mintegy 2,5 millió Ft kiadás merült fel. A Keresztély Gyula Könyvtárnál a könyvállomány gyarapítására 996 191 Ft-ot használtunk fel. Emellett az orvosi rendelőt érintően szoftver beszerzésére, valamint a fizikoterápiás helyiségbe klímaberendezés beszerzésére került sor.

Összességében a költségvetési kiadások a módosított előirányzat 48,13% -ában teljesültek. A működési kiadások tekintetében az első félévben is az előző évekhez hasonlóan egy visszafogott, takarékos gazdálkodás valósult meg.

A finanszírozási kiadások a 28 282 035 Ft összegű módosított előirányzatához képest 97,77%-ban teljesültek. Ennek részeként az államháztartáson belüli megelőlegezések visszafizetésével összefüggő kötelezettségünknek teljes mértékben eleget tettünk, e kiadás 27 046 066 Ft mértékben merült fel. A lízingkiadásaink időarányosan teljesültek, 603 924 Ft a teljesített kiadás.

A kiadások fő összegét tekintve a módosított előirányzat 49,01%-os felhasználása történt meg az első félévben.

Önkormányzatunknak likviditási problémái a félév során nem merültek fel.

A felhasználási adatok értékelésekor ugyanakkor meg kell említeni, hogy áramszámlák megkifogásolása miatt egy jelentősebb kiadást nem tartalmaz a dologi kiadások teljesítésének összege, mert az EON nem számlázta le a 2022. január 1 és a március 9 közötti időszak felhasználását egyetemes szolgáltatási díjjal. E kiadással a költségvetés tervezése során számoltunk, a fedezet az előirányzatokban rendelkezésre áll. Az is ismert, hogy a váltó fix energiaárak 2023. május 1-jétől jelentősen, közel felére csökkentek. E kedvező változás következtében az év során a dologi kiadásoknál megtakarítás várható.

Nem tartalmazza továbbá a dologi kiadások teljesítési adata - az autóbuszparkoló áthelyezésével összefüggő többletköltség felszámítása miatt megkifogásolt – a VOLÁNBUSZ Zrt. felé fizetendő szolgáltatási díj összegét sem. A 2022. évi beszámoló nem került elfogadásra, ezzel összefüggően a vizsgált időszakot érintő számlákat nem fogadtuk be, postai úton visszaküldtük. A jogszerűen felszámolható, az első félévben ki nem egyenlített szolgáltatási díj mintegy 4 millió Ft, mely a megfelelő tartalmú számlák megléte esetén haladéktalanul kiegyenlítésre kerül.

Kérem a Tisztelt Képviselő-testületet, hogy a költségvetés végrehajtásáról szóló, az első félév tényleges pénzforgalmi adatait tartalmazó első féléves beszámolót fogadja el.

**H a t á r o z a t i j a v a s l a t :**

**az önkormányzat 2023. évi költségvetésének első féléves gazdálkodásáról szóló beszámoló elfogadására**

Bátaszék Város Önkormányzatának Képviselő-testülete Bátaszék Város Önkormányzata 2023. évi költségvetésének első féléves végrehajtásáról szóló beszámolót elfogadja.

*Határidő:* azonnal

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* intézményvezetők

Bátaszéki KÖH Pénzügyi Iroda

irattár